Ηλίας Λιούγκος

Ο Ηλίας Λιούγκος (Λάλιζα Ιωαννίνων, 7 Απριλίου 1956) είναι Έλληνας τραγουδοποιός.

 Βιογραφία 
Ο τραγουδοποιός και τραγουδιστής Ηλίας Λιούγκος  γεννήθηκε 7 Απριλίου  του 1956 στη Λάλιζα Ιωαννίνων.

Σε ηλικία  δέκα εννέα χρονών γνωρίστηκε με τον Μάνο Χατζιδάκι και το 1976 τραγούδησε στα “Παράλογα” σε πρώτη δισκογραφική εμφάνιση μαζί με τους Μαρία Φαραντούρη,  Διονύση Σαββόπουλο, Μελίνα Μερκούρη, και  Μίκη Θεοδωράκη.

Τον ίδιο χειμώνα πήρε μέρος στη θρυλική παράσταση “Αχαρνείς” του Διονύση Σαββόπουλου που ανέβηκε στην μπουάτ Ρήγας με τη συμμετοχή νέων και άγνωστων σχετικά ως τότε καλλιτεχνών, εξ ου κι ο υπότιτλος “Τραγούδια για νέους κανταδόρους”.  Η παρέα αυτή των νέων κανταδόρων που απαρτίζονταν απ’ τους:  Μανώλη Ρασούλη, Σάκη Μπουλά, Νίκο Παπάζογλου, Ηλία Λιούγκο, Πάνο Κατσιμίχα, Νίκο Ζιώγαλα, Βαγγέλη Ξύδη, και Μελίνα Τανάγρη, αποτέλεσε το φυτώριο που έμελλε σχεδόν όλοι να πρωταγωνιστήσουν στα κατοπινά χρόνια.

Τα δυο αυτά γεγονότα της μοιραίας χρονιάς  76-77 σήμαναν την είσοδο του στον κόσμο της μουσικής και τα πρόσωπα που συνάντησε και συναναστράφηκε, τον επηρέασαν και δημιούργησαν ιδανικές συνθήκες για την μετέπειτα πορεία του.

Η δε φιλία που ανέπτυξε και κράτησε 20 χρόνια με τον Μάνο Χατζιδάκι στάθηκε η πιο καθοριστική στη διαμόρφωση του.
Υπήρξε καθημερινός φίλος του μεγάλου συνθέτη, μαθητής και σχεδόν αποκλειστικός ερμηνευτής του, σε πολλούς δίσκους και σε όλες τις συναυλίες του εντός και εκτός Ελλάδος και κοντά του διδάχτηκε την ερμηνεία και τη σύνθεση στο τραγούδι.

Ο Μάνος Χατζιδάκις διέκρινε από νωρίς στον Ηλία Λιούγκο τις συνθετικές του ικανότητες  και διεύθυνε τους πρώτους του δίσκους: την «Νυχτερινή Δοκιμασία»  με την Φλέρυ Νταντωνάκη  και «Της Ιστορίας το ποδήλατο» με την Έλλη Πασπαλά σε ενορχήστρωση Νίκου Κυπουργού και σε στίχους  της Αγαθής Δημητρούκα.

      Τραγούδησε κατ’ επανάληψη σε διακεκριμένους χώρους σχεδόν όλων των δήμων και των πόλεων της Ελλάδος, σε μουσικές σκηνές, σε Μπουάτ της πλάκας,  σε πολλούς αρχαιολογικούς χώρους, σε στάδια, σε αρχαία θέατρα όπως: Ηρώδειο, Αρχαίο θέατρο φιλίππων νομού Καβάλας, Αρχαίο θέατρο Δωδώνης, Αρχαίο θέατρο Άργους, Αρχαίο θέατρο Ορχομενού Αρκαδίας, Αρχαίο θέατρο Ζέας, Αρχαίο θέατρο Εφέσου της Τουρκίας, επίσης  στο Μέγαρο Μουσικής Αθηνών, στο Καλλιμάρμαρο,  στο Μέγαρο Μουσικής Θεσσαλονίκης, στη Ρωμαϊκή Αγορά και σε πολλές πόλεις το εξωτερικού όπως: Λονδίνο, Παρίσι, Κωνσταντινούπολη, στη Μαγιόρκα Ισπανίας, στο Ελσίνκι Φινλανδίας, στο Άμστερνταμ, στην Μπριζ του Βελγίου, στο θέατρο Εφέσου της Τουρκίας, σε όλες τις πόλεις της Κύπρου, στην Οδησσό της Ουκρανίας, στις Βρυξέλλες, στη Ζυρίχη και άλλες. 

Μετά το θάνατο του Μάνου Χατζιδάκι και μέχρι σήμερα, ο Ηλίας Λιούγκος διανύει την πιο προσωπική  και ώριμη περίοδο και δραστηριοποιείται κυρίως ως τραγουδοποιός, με αρκετούς προσωπικούς δίσκους και πολλές συνεργασίες.

Τραγούδια του τραγούδησαν οι:  Φλέρυ Νταντωνάκη, Έλλη Πασπαλά, Γιώργος Νταλάρας, Βούλα Σαββίδη, Μόρφω Τσαϊρέλη, ΑΝΕΜΟS, Αλκίνοος Ιωαννίδης, Νίκος Κουρουπάκης, Μελίνα Κανά, Βασίλης Γισδάκης, Δημήτρης Μητροπάνος, Παντελής Θαλασσινός, Μανώλης Μητσιάς, Μπάμπης Τσέρτος και άλλοι.

 Δισκογραφία 

 Ως συνθέτης - Προσωπικοί δίσκοι 

 1983  “Νυχτερινή δοκιμασία”. Μουσική Ηλίας Λιούγκος, Στίχου Ζωή Αντιόχου(Ζωή Παναγιωτοπούλου) και Ηλίας Λιούγκος. Τραγουδούν: Φλέρυ Νταντωνάκη, Ηλίας Λιούγκος και Ζωή Αντιόχου.
 1985  “Της ιστορίας το ποδήλατο” Μουσική Ηλίας Λιούγκος, στίχοι Αγαθή Δημητρούκα  Τραγουδούν  Έλλη Πασπαλά και τκαι Ηλίας Λιούγκος
 1990  “Θα τραγουδήσω απόψε για μένα”. Μουσική Ηλίας Λιούγκος.  Στίχοι Αγαθή Δημητρούκα, Ηλίας Λιούγκος, Γιώργος Χρονάς, Ζωή Παναγιωτοπούλου Χρήστος Ντάντος, Ezra Pound.  Τραγουδούν: Ηλίας Λιούγκος, Βούλα Σαββίδη.
 1996  “Κωμοπόλεις” Μουσική Ηλίας Λιούγκος στίχοι Ζωή Παναγιωτοπούλου. Τραγουδούν: Ηλίας Λιούγκος, Μόρφω Τσαϊρέλη και Ζωή Παναγιωτοπούλου.
 2002  “Το φιλί μου ταξιδεύει”Μουσική Ηλίας Λιούγκος. Σίχοι Ζωή Παναγιωτοπούλου,  Αγαθή Δημητρούκα, Φοίβος Δεληβοριάς.  Τραγουδούν   Αλκίνοος Ιωαννίδης, Νίκος Κουρουπάκης, Μελίνα Κανά, Βασίλης Γισδάκης, ΑΝΕΜΟS, και Δημήτρης Μητροπάνος.
 2017  "Ποιος;". Μουσική Ηλίας Λιούγκος, στίχοι: Ζωή Παναγιωτοπούλου. Τραγουδούν: Ηλίας Λιούγκος, Μανώλης Μητσιάς, Μπάμπης Τσέρτος, Παντελής Θαλασσινός, Μόρφω Τσαϊρέλη.
 2024   "Είμαι δέντρο βορινό"  Μουσική Ηλίας Λιούγκος, στίχοι Πάνος Δημητρόπουλος. Τραγουδόυν Ηλίας Λιούγκος. και συμμετέχει σε ένα τραγούδι ο Νίκος Ζούδιαρης.
 Ως ερμηνευτής σε τραγούδια άλλων συνθετών 

 1976, Μάνου Χατζιδάκι, Τα Παράλογα. Η πρώτη δισκογραφική του εμφάνιση με τους Μαρία Φαραντούρη,  Διονύση Σαββόπουλο, Μελίνα Μερκούρη και Μίκη Θεοδωράκη.
 1977, Διονύση Σαββόπουλου, Αχαρνής, στη ζωντανή παράσταση που δόθηκε στο Ρήγα στην Πλάκα και στη συνέχεια στην ηχογράφηση του δίσκου που ακολούθησε το καλοκαίρι. Τραγουδούν: Σ. Μπουλάς, Ν. Παπάζογλου, Ν. Ζιώγαλας, Ηλίας Λιούγκος, Μ. Τανάγρη, Μ. Ρασούλης, Β. Ξύδης, και Κ. Γεωργίου.
 1977, Νότη Μαυρουδή, Παιδί Της Γης, μουσική πάνω σε ποιήματα του Μάνου Χατζιδάκι. Τραγουδούν: Αρλέτα, Ηλίας Λιούγκος. 
 1981, Κέρκυρα 81 Αγώνες Ελληνικού Τραγουδιού.
 1982, Μάνου Χατζιδάκι, Πορνογραφία, με τους Σαπφώ Νοταρά, Βασίλη Λέκκα, Μαριάνα Ευστρατίου Παγκάκη, Έλλη Πασπαλά, και Γιάννα Κατσαγιώργη.
 1983, Μάνου Χατζιδάκι, Οι Μπαλάντες Της Οδού Αθηνάς, με τους Βασίλη Λέκκα, Έλλη Πασπαλά και Νένα Βενετσάνου.
 1986, Μάνου Χατζιδάκι, Ρωμαϊκή Αγορά, με τους Βασίλη Λέκκα, Έλλη Πασπαλά και Μαρία Φαραντούρη.
 1987, Μάνου Χατζιδάκι, Λαϊκή Αγορά, με τους Βασίλη Λέκκα, Έλλη Πασπαλά και Γιώργο Νταλάρα.
 1988, Στο Σείριο Υπάρχουνε Παιδιά, ζωντανή ηχογράφηση από τις παραστάσεις του Ζουμ.
 2004, Τατιάνας Ζωγράφου, Πετώντας Πας Στην Πόλη. Συμμετοχή με ένα τραγούδι.
2007, Τατιάνας Ζωγράφου Δε βιάζομαι να μεγαλώσω. Συμμετοχή με ένα τραγούδι.

 Ως συνθέτης - Συνεργασίες υπηρετώντας Project άλλων 

 1982 “Κέρκυρα 82 αγώνες ελληνικού τραγουδιού” (συμμετέχοντας με το Νανούρισμα, την πρώτη συνθετική του εμφάνιση). 
 2001 Γιώργου Νταλάρα “Η άσφαλτος που τρέχει”. Συμμετοχή με δύο τραγούδια.
 2002 Γιώργου Νταλάρα “Από καρδιάς”. Συμμετοχή με ένα τραγούδι. 
 2003 “Θέλετε δεντρ’ ανθίσετε θέλετε μαραθείτε”. Συμμετοχή με δύο τραγούδια στη μουσικοποιητική παράσταση από το τρένο στο Ρουφ 
 2003 “Φλέρυ τρελή του φεγγαριού”. Συμμετοχή με ένα τραγούδι, στο δίσκο για το ντοκιμαντέρ του Αντώνη Μποσκοΐτη. 
 2003  Μόρφως Τσαϊρέλη-Ηρακλή Βαβάτσικα “Για φωνή και ακορντεόν”. Συμμετοχή με ένα τραγούδι.
 2003  “Σαββατόβραδο”. Μουσική για το ντοκιμαντέρ του Αντώνη Μποσκοΐτη.
 2005  Καλλιόπης Βέττα “Πρωί της Κυριακής”. Συμμετοχή με ένα τραγούδι. 
 2006  Αλκίνοου Ιωαννίδη “Συνάντηση”. Συμμετοχή με ένα τραγούδι. 
 2007 “Κοιμήσου αγγελούδι μου” Νανουρίσματα. Συμμετοχή με ένα τραγούδι.
 2008  Μελίνας Κανά “Παρέα με τους φίλους μου”. Συμμετοχή με δύο τραγούδια
 2009  “Οδός Πανός”, ένα τραγούδι μελοποιημένο και τραγουδισμένο από τον ίδιο σε ένα ποίημα του Γιώργου Σαραντάρη. 
 2010  “Οδύσσειες σωμάτων-Μπαλάντα για το Νίκο Κούνδουρο”, μουσική για το ντοκιμαντέρ μεγάλου μήκους του Αντώνη Μποσκοΐτη. Στίχοι τραγουδιού τίτλων Λίνας Νικολακοπούλου, ερμηνεία Παντελής Θεοχαρίδης.

Παραπομπές

Κατηγορία:Έλληνες τραγουδοποιοί